ડોલર સામે રૂપિયાને ઠંડી ચઢી ગઈ છે. અમેરિકન ફેડરલ રિઝર્વની ૧૬ ડિસેમ્બરથી બે દિવસની મ‌ળનારી બેઠકમાં છેલ્લા એક દશકામાં પહેલીવાર વ્યાજદરમાં ‌વધારો થવાની વધતી સંભાવનાએ ડોલર સામે રૂપિયો ૨૭ મહિનાની નીચી ૬૭.૧૦ની સપાટીએ ગબડ્યો છે. ડોલર સામે રૂ. ૬૭ની રેન્જમાં ત્રીજી વાર આવ્યો છે. અગાઉ ૨૮ ઓગસ્ટ ૨૦૧૩એ પહેલીવાર સત્તાવાર બંધ રૂ. ૬૭.૯૫ રહ્યો હતો જે અત્યાર સુધીનું સૌથી નીચલું સ્તર છે અને ત્યારબાદ ૨૯ ઓગસ્ટ ૨૦૧૩એ ૬૭.૧૪ની સપાટીએ બંધ રહ્યો હતો. છેલ્લા બે દિવસથી ડોલર સામે ચીનનો યુઆન સાડા ચાર વર્ષની નીચી સપાટીએ ગબડતાં તેની પણ અવળી અસર રૂપિયાને થઈ છે.